Minister vol ‘verskonings’; slangteengif al skaarserGroot kommer heers steeds oor ‘n tekort aan slangteengif. (Foto: Lowveld Venom Supplies) Die tekort aan slangteengif in Suid-Afrika kan slegs gepak word as daadwerklike stappe gedoen word om die produksie daarvan te verhoog. Die DA sê die minister van gesondheid hou egter aan verskonings maak, terwyl mense spartel om die laaste bietjie teengif in die hande te kry. “Die minister se versekering dat hy die groeiende agterstand van teengifbestellings by die Suid-Afrikaanse Entstofprodusente (SAVP) monitor, is eenvoudig nie goed genoeg nie,” sê Gerrit Pretorius, die DA se woordvoerder oor gesondheid in die Wes-Kaap. Dokters en veeartse spook al maande lank om meer slangteengif te bekom. Hul pogings word gekniehalter deur ŉ massiewe agterstand in bestellings by die staatsbeheerde SAVP. Die SAVP is die enigste produsent van monovalente teengif in die land. “Amptenare het beurtkrag die skuld gegee vir die vertragings in produksie, maar hierdie verskonings doen niks om die situasie op grondvlak op te los nie,” sê Pretorius. “Hoewel die Wes-Kaapse departement van gesondheid nog teengif tot sy beskikking het, raak dit al hoe moeiliker om die kwynende voorraad te stuur na waar dit benodig word.” Meer as die helfte van die slangspesies in Suid-Afrika is skadeloos, maar verskeie slange hier se byt is wél dodelik. Ses van hierdie giftige spesies kom in die Wes-Kaap voor en sluit in die Kaapse kobra, pofadder, bergadder, boomslang, rinkhals en swart spoegkobra. “Baie van hierdie slange word algemeen naby stedelike gebiede aangetref, daarom is dit veral belangrik om teengif in die Wes-Kaap te hê,” sê hy. “Teengif is ŉ middel om lewens te red en wat dadelik toegedien moet word om slagoffers te red. Dit is daarom onaanvaarbaar dat Suid-Afrika se produksie daarvan toegelaat is om so ver agter te raak.” Die DA sê die minister moes lank reeds die kwessie met groter erns gepak het en moet dringend werk daarvan maak om die produksie van slangteengif te bespoedig. Intussen gaan Pretorius parlementêre vrae aan die Wes-Kaapse LUR vir gesondheid, Nomafrench Mbombo, rig “om te verseker dat alle stappe gedoen word om die Wes-Kaap teen hierdie agterstand te beskerm”.